2 Tui
Chapter 4
Sa dua na marama ka vakawati kivua e dua na luve ni parofita sa mai tagi vei Ilaisa, ka tukuna, "Sa mate na nomu tamata na watiqu, ia o ni sa kila ni sa rerevaki Jiova o koya, ka ni sa lako talega mai na tamata au sa sega ni sauma rawa vua na noqu dinau, me mai kauti rau na luvequ tagane me rau la'ki nona bobula."
2 Sa vosa vua o Ilaisa ka vaka, "Na cava me'u cakava vei iko? Tukuna mai vei au, na cava e tiko vei iko e vale?" A sa tukuna vua "Sa sega ni dua na ka e tu vua na nomu vada e vale e dua ga na tavaya waiwai."
3 Sa qai tukuna vua, "Lako, la'ki kerea tale mai eso na saqa lala e veivanua kecega, mai vei ira na kai nomu kecegaOna saqa lala; me kakua ni lailai walega o kumuna mai.
4 "Ia ni o sa curu mai loma, mo qai sogota yani na katuba ka mo dra sogolati kei na luvemu; ka livia yani kina veisaqa kece oqori, ka biuta vakatikitiki mai o koya e sa sinai."
5 A sa lako mai o koya ka sogolati rau kei na luvena, ka a kau saqa mai kivei koya; ka sa liviraka sara yani.
6 Ia sa qai yaco, ena gauna era sa sinai kina na saqa, sa tukuna o koya vei na luvena, "Kauta tale mai vei au e dua na saqa." A sa tukuna o koya vei tinana, "Sa sega ni qai dua tale na saqa." Qai mudu na waiwai.
7 A sa lako mai o koya ka mai tukuna vua na tamata ni Kalou. Sa qai tukuna sara o koya, "Lako, la'ki volitaka na waiwai ka mo sauma kina na nomu dinau; ka mo drau qai bula o iko kei na luvemu e na kena vo."
8 E na dua na siga sa lako yani o Ilaisa ki Sunemi, a sa tiko mai keya e dua na yalewa e kilai levu, ka sa kerei koya me vakayagataka eso na kakana. E sa mani yaco, ena veigauna kece e dau tavali e keya, e sa dau curu sara ki loma me la'ki kania eso na kakana.
9 Sa vosa sara o koya vua na watina, "Mo raica mada oqo, au kila ni koya oqo e tamata yalosavasava ni Kalou, ka dau tavali tiko e ke vei kedaru e na veigauna.
10 "Au kerea, me daru cakava mada e dua na rumu lailai e cake; ka me biu tale ga kina e dua na nona i mocemoce, dua na teveli, dua na i dabedabe, kei na dua nai tutu ni cina; Me rawa kina vei koya, e na veigauna kecega e lako mai kina vei kedaru, me curu sara yani kina."
11 E na dua na siga ni sa lako yani ki keya o koya, e curu sara yani kina rumu e cake ka mani davo no.
12 Sa tukuna sara vei Keasi na nona dauveiqaravi, "Mo kaciva mada mai na yalewa ni Sunemi oqo. Ia ni sa kacivi sa lako sara ma ka mai tucake tu e matana.
13 A sa vosa sara vua ka vaka, "Mo tukuna vakaoqo vei koya, 'Raica o sa rui kauwai vakalevu vei keirau e na veikauwaitaki dina. Na cava sara mada au rawa ni cakava vei iko? O vinakata li me'u vosa e na vukumu vua na tui se ki vua na kavetani ni valu?'" Sa sauma sara yani o koya, "Au sa dau tiko vata ga kei ira na wekaqu."
14 Sa tukuna sara yani o koya, "Na cava sara mada me na caka vua?" Sa sauma yani o Keasi ka vaka, "O koya e yada, e sega tu ni vakaluveni, ka sa qase talega mai o watina."
15 Sa mani tukuna yani o koya, "Kacivi koya mai," Sa kacivi sara mai o koya ka mai tucake tu donuya na katuba.
16 Sa tukuna sara yani o koya, "Ena gauna vata oqo e na yabaki e lako mai, o na roqota kina e dua na gonetagane." Sa tukuna sara o koya, "Sega, noqu turaga, na Tamata ni Kalou, mo ni kakua ni lasu vua na nomuni dauveiqaravi!"
17 Ia sa qai mani kunekune dina na yalewa, ka vakasucuma sara e dua na gonetagane e na gauna dina ga e lokuci kina, me vaka sa tukuna oti vua o Ilaisa.
18 A sa tubu cake sara na gone. Ia sa qai yaco e na dua na siga e lako sobu yani na gone vei tamana, kivei ira era tamusuki sila tiko.
19 Sa tukuna sara o koya vei tamana, "Na uluqu, Na uluqu!" Sa tukuna sara o koya vua na nona dauveiqaravi, "Mo colati koya yani kivei tinana."
20 Ena gauna sa yaco yani kina vei tinana sa keveta o koya ka tenea me yaco sara na yakavi, a sa qai mate.
21 A sa keveta cake yani o koya ka la'ki vakotora e na nona i davodavo na Tamata ni Kalou, sogota yani vua na katuba, ka curu tale mai tuba.
22 A sa la'ki kacivi watina tagane, ka tukuna, "Au kerea mo vakatala mada mai vei au e dua na cauravou kei na dua na asa, me rawa ni cici mada ga vakatotolo vua na tamata ni Kalou ka lesu tale mai."
23 Sa tukuna sara o koya, "Na cava o lako kina vei koya e daidai? E se sega ni Vula Vou se na Siga ni Vakacecegu." Sa tukuna sara o koya "Ena daumaka ga."
24 A sa vauca sara yani nona i vodovodo kina asa, ka tukuna vua na nona dauveiqaravi, "Mo vakaciciva totolo na asa ka gutuwa yani; mo kakua ni vakaberabera me yacova ni'u sa tukuna yani vei iko."
25 A sa biubiu sara o koya, ka lako kusarawa yani vua na tamata ni Kalou e na ulunivanua o Kameli. Sa qai yaco, ni sa raici koya vakayawa mai na tamata ni Kalou, Sa tukuna sara vei Keasi na nona dauveiqaravi, "Raica, na yalewa ni Sunemi!
26 "Au kerea mo cici sara ga oqo ka la'ki tavaki koya, ka tukuna vua, 'Vakacava o lako vakavinaka mai? E vinaka tiko beka o watimu? E vinaka tale tiko beka ga na gone?'" Sa tukuna sara o koya "Ena daumaka ga."
27 Ia ni sa yaco mai vua na tamata ni Kalou e delana, sa mokota sara na yavana, ia sa toro mai o Keasi me biligi koya laivi. Sa vosa yani na tamata ni Kalou ka vaka, "Biuti koya ga; ni sa rui rarawa vakaidina na lomana, ia sa vunia talega vei au o Jiova, ka sega ni tukuna vei au."
28 Sa tukuna sara o koya, "Au a kerea beka vua na noqu turaga e dua na gonetagane? E sega beka ni'u a cavuta, 'Mo kakua ni vakaisini au'?"
29 A sa tukuna vei Keasi, "Mo vakarautaki iko, ka taura na noqu i titoko ki ligamu, ka mo lako yani e na sala. Kevaka o drau sota vata kei na dua, kua ni veikidavaki kei koya; kevaka e dua e kidavaki iko, kua ni sauma; ia mo la'ki biuta ga na noqu i titoko e matana na gone."
30 Sa qai vosa o tinani gone ka vaka, "Me vaka sa bula o Jiova, ka sa bula vakakina na yalomu, au na sega vakadua ni biuti iko." A sa tucake sara ka muri koya yani.
31 A sa liu sara tiko yani vei rau o Keasi, ka la'ki vakotora sara na i titoko e matana na gone; ia e sega ni dua na domo se dua na rorogo e voqa mai. Sa mani lesu tale o koya me rau la'ki sota, ka tukuna sara vua, "E se sega ni yadra rawa mai na gone."
32 Ia ni sa curu mai loma ni vale o Ilaisa, sa davo matemate tu na gone e na nona i davodavo.
33 A sa curu yani ki loma, sogolatia na katuba vei rau, ka masu vei Jiova.
34 A sa lako cake ka davoca na gone, na gusuna kina gusu ni gone, na matana kina mata ni gone, na ligana kina liga ni gone; a sa vakadre o koya e dela ni gone, ka sa yaco me katakata mai na lewe ni yagona na gone.
35 A sa lesu mai ka mai veilakoyaki tiko e loma ni vale, e lako cake ka lako sobu, sa baci lako tale ka vakadre tale e dela ni gone; ka sa tekivu me suru mai vakavitu na gone, ka dolava rawa sara na matana.
36 A sa kacivi Keasi ka tukuna vua, "Mo kaciva mai na yalewa ni Sunemi oqo." A sa kacivi koya sa ra o koya. Ia ni sa curu mai vei koya, sa tukuna, "Mo keveta cake na luvemu."
37 A sa curu yani o koya, cuva sobu ki yavana, ka vakacuva na uluna; a sa keveta cake na luvena ka lako yani.
38 A sa lesu tale ki Kilikali o Ilaisa, ka donuya sara ga e dua na gauna ni dravuisiga. Era a dabe tikivi koya toka na luve ni parofita ka vosa sara o koya vua na nona dauveiqaravi, "Mo vakatokara yani e dua na kuro, ka mo vakasaqara eso na rourou me kedra na luve ni parofita."
39 A sa lako yani e dua ki nai teitei me la'ki minika mai eso na rourou, a sa kunea e dua na wa e tubu wale ka vetia mai kina eso na timo ni veikau, ka vakasinaita kina nona i sulu, a sa lako mai ka roverovea kina loma ni kuro, ia era sega tu mada ga ni kila se na cava o ya.
40 A sa mani takivi sara yani vei ira na turaga mera kania. Ia ni ra sa kania tiko na ka o ya, e ra sa qolou mai ka vaka, "Na Tamata Ni Kalou, sa tiko vakaidina na mate ena loma ni kuro!" Era sa sega ni kania rawa.
41 Sa mani tukuna o koya, "Dou kauta mai eso na valawa." A sa balata yani o koya kina loma ni kuro, ka tukuna sara, "Dou vota yani vei ira na tamata, me rawa ni ra kana." A sa sega ni dua na ka me gaga e na loma ni kuro.
42 A sa lako mai e dua na tamata mai Pali Salisa, ka kauta mai kivua na tamata ni Kalou na i sevu ni madrai, e ruasagavulu na i buli madrai parile, kei na sore ni witi dreu e na nona loma ni kato. A sa vosa ka vaka, "Mo solia yani kivei ira na tamata, me ra kania."
43 Ia sa mani tukuna vakaoqo nona dauveiqaravi, "Na cava? Me'u vakarautaka tu oqo e matadra na lewe dua na drau na tamata?" Sa tukuna tale o koya "Mo solia ga vei ira oqori, me ra kana kina; ni sa tukuna vakaoqo o Jiova: 'Era na kana kece ka so ena vo tu ga.'"
44 A sa vakarautaka e matadra, ka ra sa kana ka vo tu eso, me vaka na vosa i Jiova.
fij_Latn knc_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn